สภานิติบัญญัติแห่งชาติ เตรียมพิจารณาร่างกฎหมายสำคัญหลายฉบับ
สภานิติบัญญัติแห่งชาติ เตรียมพิจารณาร่างกฎหมายสำคัญหลายฉบับ รวมทั้งพิจารณาร่างพระราชบัญญัติสหกรณ์ (ฉบับที่...) พ.ศ... ในวาระ 2 และ 3 ก่อนประกาศใช้เป็นกฎหมาย เพื่อให้เอื้อประโยชน์ต่อการพัฒนาและคุ้มครองระบบสหกรณ์ รวมถึงเสถียรภาพของระบบสหกรณ์ให้มีประสิทธิภาพยิ่งขึ้น

การประชุมสภานิติบัญญัติแห่งชาติ หรือ สนช. เป็นพิเศษ พิจารณาร่างพระราชบัญญัติซึ่งคณะกรรมาธิการวิสามัญพิจารณาเสร็จแล้ว จำนวน 3 ฉบับ คือ ร่างพระราชบัญญัติสหกรณ์ (ฉบับที่ ...) พ.ศ. ... ที่คณะกรรมาธิการวิสามัญพิจารณาเสร็จแล้ว โดยพิจารณาต่อจากการประชุม สนช. เมื่อวันศุกร์ที่ 23 พฤศจิกายนที่ผ่านมา โดยเป็นการแก้ไขบทบัญญัติบางประการของพระราชบัญญัติสหกรณ์ปี 2542 เพื่อให้เอื้อประโยชน์ต่อการพัฒนาและคุ้มครองระบบสหกรณ์ รวมถึงเสถียรภาพของระบบสหกรณ์ให้มีประสิทธิภาพยิ่งขึ้น โดยเพิ่มคุณสมบัติของกรรมการผู้ทรงคุณวุฒิในคณะกรรมการพัฒนาการสหกรณ์แห่งชาติ แก้ไขอำนาจหน้าที่ของนายทะเบียนสหกรณ์เพื่อให้เหมาะสมยิ่งขึ้น รวมถึงกำหนดประเภท ลักษณะของสหกรณ์ วัตถุประสงค์ และขอบเขตในการดำเนินกิจการสหกรณ์ บทบาทของสมาชิกสมทบสหกรณ์ รวมถึงกำหนดให้สหกรณ์จังหวัดเป็นนายทะเบียนกลุ่มเกษตรกรประจำจังหวัดเพื่อประสิทธิภาพในการกำกับดูแลกลุ่มเกษตรกรและปรับปรุงบทกำหนดโทษและอัตราโทษให้เหมาะสมยิ่งขึ้น  ร่างพระราชบัญญัติว่าด้วยการจำหน่ายที่ดินซึ่งเป็นกรรมสิทธิ์ของมหาวิทยาลัยมหาจุฬาลงกรณราชวิทยาลัย ในท้องที่ตำบลคลองประเวศ อำเภอบ้านโพธิ์ จังหวัดฉะเชิงเทรา พ.ศ. ...  และร่างพระราชบัญญัติสำนักงานศาลรัฐธรรมนูญ (ฉบับที่ ...) พ.ศ. ...
 
นอกจากนี้ ยังมีวาระพิจารณาร่างพระราชบัญญัติที่คณะรัฐมนตรีเสนอ ได้แก่ ร่างพระราชบัญญัติเทคโนโลยีป้องกันประเทศ พ.ศ. ... และให้ความเห็นชอบอนุสัญญาองค์การแรงงานระหว่างประเทศ ฉบับที่ 188 ว่าด้วยการทำงานในภาคการประมง พ.ศ. 2550 (ค.ศ. 2007)